****

****

**Толеранција ислама**

] Српски – Serbian – صربي [

Мухаммед б. Ибрахим ет- Тувејџири

Превод: Фејзо Радончић

Ревизија: Љубица Јовановић

سماحة الإسلام(صربي)

2014 - 1435

**[](http://www.islamhouse.com/)**

**Толеранција ислама**

**Питање:**  
 Како да немуслиманима докажемо да је ислам толерантна и једноставна вера?

**Одговор:**  
Хвала Аллаху Узвишеном.

Ислам је вера самилости и благости, вера опраштања и лакоће, и није Аллах Узвишени задужио ову заједницу осим с оним што је она у могућности да изврши. Шта урадиш од добра бићеш награђен за њега, а шта будеш урадио од лоших дела одговараћеш за њих, као што каже Узвишени:

***Аллах никога не оптерећује преко могућности његових: у његову корист је добро које учини, а на његову штету зло које уради.*** (Кур'ан - поглавље Ел-Бекара, 286.)

И ослободио је Аллах Узвишени муслимане потешкоћа и оптерећења у свим прописима, каже Узвишени: ***Он вас је изабрао и у вери вам ништа није тешко прописао.*** (Кур'ан - поглавље Ел-Хаџџ, 78.)

И сваки грех у који упадне муслиман због грешке, из заборава, или под присилом, њему је од Аллаха опроштено, као што каже Узвишени: ***Господару наш, не казни нас ако заборавимо или што нехотице учинимо.*** (Кур'ан - поглавље Кур'ан - поглавље Ел-Бекара, 286.)

И рекао је Аллах да ће им опростити.  
 Муслиман ће бити обрачунаван за оно што намерно уради а не оно што грешком учини, као што каже Узвишени: ***Није грех ако у томе погрешите, грех је ако то намерно учините.*** (Кур'ан - поглавље Ел-Ахзаб, 5.)

Аллах је Благ и Милостив, послао је Мухаммеда, мир над њим, са олакшицом и толеранцијом, каже Узвишени: ***Аллах жели да вам олакша, а не да потешкоће имате.*** (Кур'ан - поглавље Ел-Бекара, 185.)

Каже Посланик, мир над њим: **„Вера (ислам) је лака. Нико се неће хрвати са овом вером, а да га она не савлада[[1]](#footnote-1). Будите умерени, радите исправно (без претеривања и без занемаривања), и обрадујте људе[[2]](#footnote-2).“[[3]](#footnote-3)**

А шејтан (сотона, ђаво) је човеков највећи непријатељ, одвраћа га од његовог Господара, и улепшава му грешење, као што каже Узвишени:

***Њима је овладао ђаво и учинио да забораве на Аллаха. Они су на ђавољевој страни, а они на ђавољевој страни ће, сигурно, настрадати.*** (Кур'ан - поглавље Ел-Муџадела, 19.)

И говор душе - Аллах Узвишени опрашта, као што каже Посланик, мир над њим: **„Заиста је Аллах опростио мом уммету (народу) оно на што га његова душа наговара, све док то не уради или проговори.“[[4]](#footnote-4)**

Ко буде урадио какво лоше дело па му га Аллах сакрије није му дозвољено да он после прича о томе, због речи Посланика, мир над њим: „**Сваком од мог уммета ће бити опроштено осим онима који износе своје грехе.**“[[5]](#footnote-5)

Ако човек погреши па се покаје Аллаху, Аллах ће му примити покајање.

***Господар ваш је сам Себи прописао да буде милостив: ако неко од вас учини какво ружно дело из лакомислености, па се после покаје и поправи – па, Аллах ће доиста опростити и самилостан бити.*** (Кур'ан-поглавље Ел-Ен’ам, 54)

Аллах је Племенит и умножава награду за добра дела, и опрашта лоша дела, као што каже Посланик, мир над њим, преносећи од свог Господара Узвишеног да је рекао: **„Заиста је Аллах записао добра и лоша дела, онда их је појаснио, па ко буде хтео да уради добро па га не буде урадио, Аллах ће му уписати у потпуности добро дело, а ако се буде потрудио да га уради и уради га, Аллах ће му уписати десет добрих дела, па све до седам стотина пута, и још више од тога. А онај ко буде хтео да уради какво лоше дело па га не уради, Аллах ће му уписати добро дело, а ако се буде потрудио па уради лоше дело, Аллах ће му уписати један грех.“[[6]](#footnote-6)**

1. Ибнул-Мунир каже: „Овим се не мисли на забрану настојања да се богослужење што потпуније и савршеније изврши, јер је то похвална ствар, већ се забрањује претеривање које води у клонулост, или претеривање у добровољним молитвама које воде остављању онога што је прече, или одлагање обавезних молитва ван његовог времена. Пример тога је човек који пробдије целу ноћ и бори се против сна, али га сан савлада на крају ноћи па преспава заједничко клањање јутарње молитве у џамији, или клањање јутарње молитве у одабраном времену, или док не изађе Сунце, па прође прописано време молитве.“ Видети: Ибн Хаџер, Фетхул-Бари, 1/94., Дарул-Ма’рифе, 1379. х.г. [↑](#footnote-ref-1)
2. Будите расположни, позитивни, и људе обрадујте а не растужите их. [↑](#footnote-ref-2)
3. Хадис, бележи га Бухари, бр. 39. [↑](#footnote-ref-3)
4. Хадис, бележи Муслим, бр.127. [↑](#footnote-ref-4)
5. Хадис, бележи Муслим, бр. 2990. [↑](#footnote-ref-5)
6. Хадис, бележи Бухари. [↑](#footnote-ref-6)